รัฐบาลไทย-ข่าวทำเนียบรัฐบาล-ฝ่ายปกครองสระบุรี ขับเคลื่อนจัดระเบียบสังคม ลุยกวาดล้างบุหรี่ไฟฟ้า
วันพุธที่ 6 ธันวาคม 2566
06/12/2566
ฝ่ายปกครองสระบุรี ขับเคลื่อนจัดระเบียบสังคม ลุยกวาดล้างบุหรี่ไฟฟ้า
ผู้ว่าฯ สระบุรี เผย ฝ่ายปกครองอําเภอเฉลิมพระเกียรติ ขับเคลื่อนนโยบายจัดระเบียบสังคมและปราบปรามผู้มีอิทธิพลอย่างต่อเนื่อง ลุยกวาดล้างจับกุมร้านจําหน่ายบุหรี่ไฟฟ้า พร้อมกําชับดําเนินการตามกฎหมายอย่างเคร่งครัด
เมื่อวันที่ 5 ธ.ค. 66 นายบัญชา เชาวรินทร์ ผู้ว่าราชการจังหวัดสระบุรี เปิดเผยว่า ฝ่ายปกครองอําเภอเฉลิมพระเกียรติ นําโดย นายสันทัศน์ รันดาเว นายอําเภอเฉลิมพระเกียรติ นํากําลังชุดปฏิบัติการพิเศษฝ่ายปกครองลงพื้นที่จับกุมร้านค้าลักลอบจําหน่ายบุหรี่ไฟฟ้า อุปกรณ์ และน้ํายาบุหรี่ไฟฟ้า ในพื้นที่อําเภอเฉลิมพระเกียรติ พร้อมจับกุมผู้ต้องหา และของกลางได้จํานวนมาก
นายบัญชา เชาวรินทร์ ผู้ว่าราชการจังหวัดสระบุรี กล่าวว่า สืบเนื่องจากที่ทําการปกครองอําเภอเฉลิมพระเกียรติได้ทําการสืบสวนพบว่า ในพื้นที่อําเภอเฉลิมพระเกียรติมีร้านลักลอบจําหน่ายบุหรี่ไฟฟ้าแบบเปิดเผยอย่างไม่เกรงกลัวกฎหมาย อีกทั้งยังมีเด็กและเยาวชน นักเรียน นักศึกษา เข้าไปซื้อบุหรี่ไฟฟ้า อุปกรณ์ และน้ํายาบุหรี่ไฟฟ้า เป็นจํานวนมากตลอดเวลากลางวันและกลางคืน อําเภอเฉลิมพระเกียรตินําโดย นายสันทัศน์ รันดาเว นายอําเภอเฉลิมพระเกียรติ จึงได้สั่งการให้ชุดปฏิบัติการพิเศษฝ่ายปกครองออกลงพื้นที่ทําการตรวจค้น โดยเมื่อวานนี้ (4 ธ.ค. 66) ได้ดําเนินการเข้าจับกุมร้านจําหน่ายบุหรี่ไฟฟ้าที่หมู่ที่ 7 ตําบลหน้าพระลาน อําเภอเฉลิมพระเกียรติ พบนายพันธ์กร (สงวนนามสกุล) เป็นผู้จําหน่ายบุหรี่ไฟฟ้า จึงได้ทําการตรวจยึดของกลาง ซึ่งจากการสืบสวนพบว่ามีการจําหน่ายและครอบครองบุหรี่ไฟฟ้าอย่างชัดแจ้ง เนื่องจากมีการจัดสินค้าบุหรี่ไฟฟ้า และสารสกัดที่ใช้เป็นแหล่งกําเนิดควันหรือละอองไอน้ําเพื่อการสูบแบบบุหรี่ไฟฟ้าไว้ ณ ตู้โชว์สินค้าของทางร้านพร้อมติดราคาขายไว้ ในลักษณะที่เปิดให้บุคคลทั่วไปสามารถเข้าใจได้ว่าเป็นสินค้าที่มีไว้เพื่อจําหน่าย โดยสามารถตรวจยึดของกลางได้ดังนี้ 1) น้ํายาบุหรี่ไฟฟ้า แบบตลับ จํานวน 2,508 ชิ้น 2) น้ํายาบุหรี่ไฟฟ้า แบบหลอด จํานวน 619 ชิ้น 3) บุหรี่ไฟฟ้าแบบใช้แล้วทิ้ง จํานวน 623 ชิ้น 4) เครื่องบุหรี่ไฟฟ้า แบบเติมน้ํายา จํานวน 26 เครื่อง 5) คอยล์และอุปกรณ์ส่วนควบบุหรี่ไฟฟ้า จํานวน 494 ชิ้น และ 6) เงินสด 3,790 บาท รวมมูลค่าของกลาง เป็นเงินทั้งสิ้น 626,510 บาท พร้อมแจ้งข้อกล่าวหาเพื่อดําเนินคดีตามกฎหมายต่อไป
“การจําหน่ายบุหรี่ไฟฟ้าเป็นการละเมิดกฎหมาย อันเป็นความผิดตามมาตรา 242 ตามมาตรา 246 วรรคแรก แห่งพระราชบัญญัติศุลกากร พ.ศ. 2560 ซ่อนเร้น ช่วยจําหน่าย ช่วยพาเอาไปเสีย ซื้อ รับจํานํา หรือรับไว้โดยประการใด ซึ่งของอันตนพึงรู้ว่าเป็นของ และขายสินค้าบารากู่ บารากู่ไฟฟ้าหรือบุหรี่ไฟฟ้า หรือตัวยาบารากู่ น้ํายาสําหรับเติมบารากู่ไฟฟ้าหรือบุหรี่ไฟฟ้า และเป็นการฝ่าฝืนคําสั่งคณะกรรมการคุ้มครองผู้บริโภค ที่ 9/2558 เรื่อง ห้ามขายหรือห้ามให้บริการสินค้า บารากู่ บารากู่ไฟฟ้าหรือบุหรี่ไฟฟ้า หรือตัวยาบารากู่ น้ํายาสําหรับเติมบารากู่ไฟฟ้าหรือบุหรี่ไฟฟ้า ซึ่งมีความผิดตามมาตรา 56 ตาม พ.ร.บ.คุ้มครองผู้บริโภค (ฉบับที่ 4) พ.ศ. 2562 มีโทษจําคุกไม่เกิน 3 ปี หรือปรับไม่เกิน 600,000 บาท หรือทั้งจําทั้งปรับ” นายบัญชาฯ กล่าวเพิ่มเติม
นายบัญชา เชาวรินทร์ ผู้ว่าราชการจังหวัดสระบุรี กล่าวในช่วงท้ายว่า การปฏิบัติการดังกล่าวนับเป็นการยกระดับการจัดระเบียบสังคมและปราบปรามผู้มีอิทธิพลของจังหวัดสระบุรี ตามนโยบายจัดระเบียบสังคมและปราบปรามผู้มีอิทธิพลของนายอนุทิน ชาญวีรกูล รัฐมนตรีว่าการกระทรวงมหาดไทย และนายสุทธิพงษ์ จุลเจริญ ปลัดกระทรวงมหาดไทย ที่ได้เน้นย้ําให้ทุกจังหวัดทั่วประเทศ มุ่งมั่นในการกวาดล้างสิ่งผิดกฎหมายที่ก่อให้เกิดความไม่สงบในบ้านเมืองตามพันธกิจของกระทรวงมหาดไทยในการ “บําบัดทุกข์ บํารุงสุข” ให้กับพี่น้องประชาชน จึงขอประชาสัมพันธ์ไปยังพี่น้องประชาชนและทุกคนในสังคมไทย หากพบเห็นเบาะแสการกระทําผิด เช่น ลักลอบจําหน่ายสินค้าผิดกฎหมาย หรือการกระทําความผิดทุกรูปแบบ สามารถแจ้งข้อมูล และร้องเรียนร้องทุกข์ได้ที่ศูนย์ดํารงธรรมจังหวัด ศูนย์ดํารงธรรมอําเภอ สายด่วน 1567 โทรฟรีตลอด 24 ชั่วโมง